JKW-KABUM-22-ZA-001-001-wylie
dpal ldan lha mo dmag zor rgyal mo'i gtor chog skong ba phrin las myur 'grub/ @#/__/dpal ldan lha mo dmag zor gyi rgyal mo 'khor dang bcas pa mchod cing thugs dam skong ba'i rim pa don gnyis phrin las myur 'grub ces bya ba bzhugs so// na maHshrI mAM gu ra be/__/rgyal kun yum gcig rdo rje dbyangs lha mo/__/drag mo'i tshul gyis gdug pa 'dul mdzad pa'i/__/dpal ldan dmag zor rgyal mor gus btud nas/__/gang de'i gsol mchod nyung ngu'i ngag gis spel/__/'di la gsum/__sbyor ba/__dngos gzhi/__rjes so/__dang po ni/__/gnas dben zhing yid dang mthun par/__/sgrub rten spyan gzigs mchod rdzas la sogs pa ma tshang ba med par 'du byas nas/__/bdag gi rnal 'byor sngon du 'gro bas/__/thog mar nang mchod byin gyis brlab pa ni/__las sngags kyis bsangs/__swa b+hA was sbyangs/__gzungs 'dzin chos kun mi dmigs stong pa'i ngang /__yaM dang ra~M las rlung me'i dkyil 'khor dang /__/a las thod pa'i sgyed pu gsum gyi steng /__/a yig las byung ye shes kA pA lar/__/b+h+rU~M AM dz+rIM laM hU~M las sha lnga dang /__/raM lAM pAM tAM pAM las bdud rtsi lnga/__/so so'i ming yig thog mas mtshan pa'i mkhar/__/oM AHhU~M gsum brtsegs mar gnas pa la/__/rang nyid lhar gsal thugs ka'i sa bon las/__/'od 'phros rlung g.yos me sbar rdzas rnams zhu/__/'bru gsum 'phro 'dus ma dag nyes skyon sbyangs/__/ye shes bdud rtsi nam mkha' mnyam par spel/__/oM AHhU~M/__lan gsum/__mchod rdzas rnams bsang sbyang /__/stong pa'i ngang las A yig las byung ba'i/__/stong gsum dang mnyam bde skyong snod mchog tu/__/hU~MHzhu mchod yon zhabs bsil me tog dang /__/bdug spos snang gsal dri zhal rol mo sogs/__/ngo bo bde stong sgyu ma'i rang bzhin las/__/rnam pa mchod rdzas nam mkha'i khams gang ba/__/byed las dbang po drug gi spyod yul du/__/zag med bde chen bskyed pa'i rdzas su gyur/__/oM ar+g+haM A hU~M nas/__shab+da AHhU~M/__/oM rU pa/__shap+da/__gan+d+he/__rA sa/__spaR+she AHhU~M/__zhes rol mo dang bcas pas byin dbab/__de nas legs par bshams pa'i gtor ma la dmigs te/__bsang sbyang byin rlabs nang mchod ltar ram/__bsdu na/__stong pa'i ngang las rlung me thod sgyed steng /__/b+han+d+ha'i snod du sha lnga 'dud rtsi lnga/__/'bru gsum 'od du zhu ba las byung ba'i/__/gtor ma 'dod yon bdud rtsi'i rgya mtshor gyur/__/oM A hU~M/__lan gsum gyis byin gyis brlab par bya'o/__/gnyis pa dngos gzhi la las rim bcu gcig las/__/thog mar mdun du chos skyong 'khor bcas bskyed pa ni/__b+h+yo rak+mo sogs lan gsum bzlas pa'i rjes su/__las sngags kyis bsang /__swA b+hA bas sbyang /__'khor 'das chos kun gzod nas spros bral dbyings/__/lhan cig skyes pa phyag rgya chen po'i gshis/_/'od gsal rdo rje nam mkha'i dbyings lta bu'i/__/rnam rol 'gags pa med pa'i rol rtsal las/___/rang mdun khrag mtsho rba rlabs 'khrugs pa'i klong /__/rlung nag 'tshub ma'i gur chen 'khyil pa'i dbus/__/rdzu 'phrul shugs ldan dri'u rkyang ser la/__/srin po'i thod pa'i skra dang lpags pas g.yogs/__/gdug pa'i sbrul gyis gong smed byas pa'i steng /__/b+h+yoHlas dpal ldan dmag zor rgyal mo ni/__/sku mdog dus mtha'i char sprin 'khrugs pa'i mdangs/__/zhal gcig phyag gnyis srin mo khros pa'i tshul/__/phyag g.yas rdo rje'i be con nam mkhar 'phyar/__/g.yon pas thun dang khrag gis bkang ba yi/__/nal bu'i thod pa thugs ka'i thad du rol/__/zhal gdangs mche gtsigs dbugs bral bam ror dgyes/__/a la ha la'i gad rgyangs 'brug bzhin sgrogs/__/spyan gsum dmar zlum smar smin glogs ltar 'khyugs/__/dbu skra kham ser gyen du brdzes pa'i rtser/__/rigs lnga'i rang bzhin thod skam rnam lnga dang /__/sprin bral zla shel gzhon nu'i cod pan la/__/mdangs mtha'i thur ma brgya pa'i grib bsil g.yo/__/snyan g.yas gdong lnga g.yon par lto 'gros brgyan/__/khrag 'dzags mgo phreng lnga bcu'i do shal 'phyang /__/rak+ta'i thig le zhag gi zo ris dang /__/thal chen tshom bu sku'i gnas su bkod/__/lte bar nyin mor byed pa'i dkyil 'khor rgyas/__/mig sman mdangs can dar gyi lhab lhubs dang /__/mi lpags g.yang gzhi re sde'i stod g.yog shing /__/dregs ldan shar+d+tul yi shams thabs la/__/lto 'gro'i dbang po zung gi ska rags bcings/__/sga yi snga shar nad kyi rkyal pa dang /__/btsan gyi byang dmar shwa rdel dkar nag 'phyang /__/phyi shar mtshon gyi gru gu sngo dmar btags/__/bdud kyi khrom shing nag po sked la gzer/__/'khor du dus bzhi'i lha mo rnam pa bzhi/__/ma bdud gshin rje srin po zhing skyong dang /__/lha klu gnod sbyin dri za grub bum sogs/__/snang srid dregs pa'i dmag dpung bsam mi khyab/__/kun kyang phyag g.yas mtshon cha sna tshogs dang /__/g.yon pas thod pa khrag gis bkang ba rol/__/gtso dang 'khor bcas rab 'jigs khros pa'i tshul/__/dran pa tsam gyis dgra dang bge_gas kyi dpung /__/don snying lkog mar 'byin pa'i khyad par can/__/'gag med sgyu ma'i ting 'dzin pir rtse yis/__/legs bris dbang gzhu gsar pa'i spun zla'i gzugs/__/snang stong zung 'jug chen por gsal bar gyur/__/de ltar du gsal ba'i gtso 'khor thams cad kyi mig tu k+ShiM/__rna bar dz+riM/__snar khaM/__lcer ra~M/__dpral bar ka~M__/lte bar pa~M/__spyi bor oM/__mgrin par AH__thugs kar hU~M gis mtshan pa/__rang yi dam du gsal ba'i thugs ka'i sa bon las 'od zer 'phros pas byang shar mu le ding gi rgya mtsho chen po nas dpal ldan lha mo dmag zor gyi rgyal mo 'khor dang bcas pa badz+ra sa mA dzaH__gnyis pa spyan 'dren pa ni/__/khyad par gyi spos sbyor bsreg cing /__rol mo dbyangs dang bcas pas/__b+h+yo/__rab 'byams rgyal ba kun gyi phrin las la/__/dmag zor rgyal mo zhes bya mtshan gsol ba/__/rtse gcig mos pa'i dbang gis spyan 'dren na/__/thogs pa med pa myur du gshegs su gsol/__/bde chen thig le gcig las ma g.yos kyang /__/srid zhi kun tu khyab pa'i gzugs ston shing /__/zhi chags khro ba'i nyams 'gyur mtha' klas pa'i/__/dpal ldan dmag zor rgyal mo gshegs su gsol/__/sngon tshe sras bcas rgyal ba'i spyan snga ru/__/sangs rgyas bstan pa gnyen po srung ba dang /__/'gro la phan bde sgrub par dam bcas pa'i/__/zhal bzhes tha tshig ma g.yel da tshur byon/__/byang shar mu le ding gi pho brang nas/__/drag shul rdo rje srin mo'i snang tshul can/__/srid gsum dregs pa'i dmag dpung rgya mtsho dang /__/ma mo mkha' 'gro'i 'khor bcas gshegs su gsol/__/don dam spros pa bral ba'i ye shes la/_/gshegs dang bzhugs pa'i mtshan ma las 'das kyang /__/kun rdzob sgyu ma lta bu'i rnam rol pas/__/'gags med thugs rje'i dbang gis gnas 'dir gshegs/__b+h+yoH__rak+mo sogs kyi rjes su/__e a ra li hrIM hrIM dza dzaH__gsum pa bzhugs su gsol ba ni/__b+h+yoH__/nag mo gdug can dregs pa can/__/kun tu khyab pa'i gzugs ston ma/__/nag mo gtso mo dre'u rta bcibs/__/'dir byon dre'u rta'i gdan la bzhugs/__/b+h+yoHrak+mo sogs kyi rjes su/__/dzaHhU~M baM ho/__/sa ma ya tiSh+Than+tu/__/bzhi pa phyag bya ba ni/__b+h+yoH__/za byed nag mo mche ba can/__/dgod byed ha ha nag po ste/__/gsod la dga' ba byed pa mor/__/bdag ni brda yis phyag bgyid do/__/b+h+yoHrak+mo sogs kyi rjes su/__a ti pu ho/__pra tits+tsha hoH__lnga pa dbang bskur ba ni/__slar yang rang gi thugs ka'i sa bon las 'od zer 'phros pas/__dbang gi lha rigs lnga 'khor dang bcas pa spyan drangs/__khyed rnams kyi 'di la mngon par dbang bskur ba stsal du gsol/__zhes gsol ba btab pas/__de rnams kyis ye shes kyi bdud rtsis gang ba'i bum pa re thogs te/__oM sarba ta thA ga ta a b+hi Shi ka te sa ma ya shrI A hU~M/__zhes gsungs shing dbang bskur bas sku gang /__dri ma dag__/chu'i lhag ma spyi gtsug tu gnas pa yongs su gyur pa las dpal rdo rje 'jigs byed yum dang bcas pas dbur brgyan par bsam/__drug pa mchod pa 'bul ba la/__thog mar phyi mchod 'bul ba ni/__b+h+yoH__dngos bshams yid kyis sprul pa las byung ba'i/__/mchod yon zhabs bsil me tog bdug spos dang /__/mar me dri chab zhal zas rol mo sogs/__/srid dang zhi ba'i khams kun yongs khyab 'dis/__/rnam mang mchod sprin nam mkha' mdzod kyi gter/__/dmag zor rgyal mo 'khor dang bcas la 'bul/__/bzhes nas zhi rgyas dbang dang drag po yi/__/gang 'dul phrin las lhun gyis grub par mdzod/__/oM kA li de bI sa pa ri wA ra ar+g+haM pra tits+tsha hU~M swA hA/__nas/__shab+da'i bar gyis mchod/__nang mchod 'bul ba ni/__phra mo sbom po las byung ba'i/__/bdud rtsis bran pa'i dza gad 'di/__/dmag zor rgyal mo la 'bul gyi/__/bstan pa bsrung phyir bzhes su gsol/__oM kA li de bI+i sa pa ri wA ra ma hA pany+tsa a mri ta kha kha khA hi khA hi/__rak+ta 'bul ba nI/__chu dang ma 'dres dwangs ma'i khrag__/dwangs ma yi ni khrag chen po/__/dmag zor rgyal mo la 'bul gyi/__/bstan pa bsrung phyir bzhes su gsol/__/oM kA li de bI sa pa ri wA ra ma hA rak+ta a mr-i ta kha kha khA hi khA hi/__gtor ma 'bul ba ni/__sha khrag bdud rtsi lnga sbyar ba/__/'bru sna lnga sbyar gtor ma 'di/__/dmag zor rgyal mo la 'bul gyi/__/bstan pa bsrung phyir bzhes su gsol/__zhes pa'i rjes su/__lha mo 'khor dang bcas pa'i ljags hU~M las skyes pa'i rdo rje rtse gcig pa dmar po 'od kyi sbu gu can gyis gtor ma'i bcud drangs te gsol bar gyur pa bsams la/__rdo rje thal mo kha gyen du phye ba'i phyag rgya dang bcas/__oM kA li de bI sa pa ri wA ra sarba big+h+nAn sha trU na mA rA ya e dam ba liM ta kha kha khA hi khA hi/__zhes bdun nam nyer gcig gis phul ba'i mthar/__oM kA li de bI sa pa ri wA ra ar+g+haM sogs kyi phyi mchod dang /__oM AHhU~M gis nang mchod 'bul/__b+h+yoH__rnam kun mchog ldan rdo rje btsun mo'i dbyings/__/drag shul srin mo khros pa'i skur bzhengs nas/__/sangs rgyas bstan pa gnyen po bsrung mdzad pa'i/__/dpal ldan dmag zor rgyal mor bdag bstod do/__/'jigs rungs sku ni gar dgu'i nyams kyis sgegs/__/bde chen gsungs ni drag sngags rdo rje'i dbyangs/__/spros bral thugs ni rmad byung mkhyen dang brtse'i/__/yon tan pha mtha' yas pa khyed la bstod/__/rmad byung zhi rgyas dbang dang drag po yi/__/rnam 'phrul 'gags pa med pa'i rol rtsed kyis/__/rtse gcig sgrub pa'i rnal 'byor bdag cag la/__/dngos grub yid bzhin stsol mdzad khyod la bstod/__/don dam spros bral ngang las ma g.yos kyang /__/kun rdzob sna tshogs gzugs kyi skur ston pa/__/bdud dang ma mo lha klu gnod sbyin sogs/__/gtso 'khor sprul pa bcas pa phyag 'tshal bstod/__/dpal ldan dmag zor rgyal mo 'khor bcas kyis/__/rgya chen mchod sbyin gtor ma 'di bzhes la/__/bshad sgrub bstan pa phyogs bcur shar ba dang /__/'gro ba'i bde skyid rdzogs ldan dus bzhin spel/__/khyad par rnal 'byor bdag cag 'khor bcas kyi/__/dam chos bsgrub pa'i 'gal rkyen kun zhi zhing /__/mthun rkyen tshe bsod dpal 'byor legs tshogs rnams/__/yar ngo'i zla ltar 'phel zhing rgyas par mdzod/__/khams gsum 'gro ba mtha' dag dbang du bsdus/__/gnod byed dgra bgegs 'byung po rdul du rlog__/mdor na yid la smon pa'i don rnams kun/__/'bad med myur ba nyid du 'grub par mdzod/__zhes bstod cing 'dod pa'i don la gsol ba gdab/__bdun pa bzlas pa bya ba ni/__rang yi dam du gsal ba'i thugs ka'i sa bon las 'od zer 'phros/__/lha mo'i thugs ka'i b+h+yoHla phog pas thugs rgyud rang dbang med par bskul nas ci 'dod pa'i las rab 'byams thams cad thogs med du sgrub par gyur par bsams la/__b+h+yoHrak+mo b+h+yo:__rak+mo b+h+yo b+h+yo:__rak+mo thun b+h+yo:__kha la raka chen mo:__rak+mo a bya ta bya thun b+h+yo:__ru lu ru lu hU~M b+h+yo hU~M/__zhes ci nus bzlas mthar/__yi ge brgya pas lhag chad bskang /__oM kA li de bI sa pA ri wA ra ar+g+haM sogs kyis mchod/__sku gsum lhun grub thugs rje mthar phyin yang /__/srid gsum gdug pa 'dul phyir khros pa'i sku/__/dus gsum rgyal ba'i bstan srung chen mo la/__/sgo gsum gus pa chen pos phyag 'tshal bstod/__/ces pas bstod/__gtor bsngo rkyang pa la nongs bshags nas bzung /__shis brjod kyi bar rjes chog nas 'byung ba ltar bya'o/__/brgyad pa thugs dam bskang zhing bshags pa'i rim pa la/__bskang rdzas rnams bsang sbyang /__stong pa'i ngang las gnas khang b+h+rU~MHlas dur khrod drag po'i gzhal yas khang yangs shing rgya che ba'i nang du/__mchod rdzas rnams rang rang gi ming yig dang po thig les brgyan pa zhu ba las byung ba'i dpal ldan lha mo 'khor dang bcas pa mnyes par byed pa'i dam rdzas spyan gzigs mchod pa'i bye brag bsam gyis mi khyab pa nam mkha' mdzod kyi 'khor lo'i sprin chen por gyur/__oM sarba bid pU ra pU ra/__su ra su ra/__a brta ya/__A brta ya ho:__badz+ra s+phA ra Na khaM/__zhes pas byin gyis brlab de nas bskang ba dngos la 'jug pa ni/__rol mo dbyangs dang bcas pas/__b+h+yoH__'khor 'das chos kun bzod nas rnam dag kyang /__/'od gsal lhan gcig skyes pa'i rnam rol las/__/srid zhi'i khams kun khyab pa'i mchod sprin gyis/__/dpal ldan lha mo 'khor bcas mnyes gyur gcig__/rab dmar khrag gi mchod yon rgya mtshor 'khyil/__/mdzes sdug dbang po'i me tog phang phung g.yo/__tshil chen bdug pa'i bsungs zhim sprin ltar gtibs/__/zhun chen snang gsal nyin mo'i dpal la 'khu/__/dam nyams rak+ta'i dri chab rba rlabs 'khrugs/__/ro ldan sha rus zhal zas stong khams khyab/__/snyan brjid rol mo'i bye brag rnam mang sogs/__/phyi mchod 'dod yon rgya mtsho'i sprin phung gis/__/dpal ldan dmag zor rgyal mo'i thugs dam bskang /__/'khor tshogs sprul par bcas pa'i thugs dam bskang /__/thugs dam bskang shing nyams chags mthol bshags na/__/phrin las rnam bzhi'i dngos grub stsal du gsol/__/rdzu 'phrul shugs ldan rta mchog rlung ltar 'phyo/__/char sprin gzugs 'chang g.yag rog stong gsum khyab/__/dkar min lug gi khyu tshogs lhun stugs shing /__/mig sman mdangs can 'dab chags klad na lding /__/lce spyang khyi nag dgra bgegs srog la rngams/__/sra brtan go khrab rno dpal rdo rje'i mtshon/__/mi sdug rgyan spras dre'u rkyang ser dang /__/rdo rje'i be con thun khrag kA pa la/__/mi lpags g.yang gzhi re sde'i stod g.yogs sogs/__/rab 'jigs sku yi rgyan cha sna tshogs dang /__/nad kyi rkyal pa mtshon gyi gru gu sogs/__/bstan pa srung ba'i mtshon cha rnam mang pos/__/dpal ldan dmag zor rgyal=__'khor tshogs=__thugs dam=__phrin las=__'chi med grub pa'i bcud len a mr-i ta/__/dmar ser sbu phreng 'khrigs pa'i rak+ta'i rgyun/__/sha lnga bdud rtsi rigs lnga ye shes lnga/__/byin gyis brlabs pa'i gtor tshogs rgya mtsho dang /__/nyi zla ri rab gling bzhi gling phran brgyad/__/nor bu'i bang mdzod 'dod 'byung dpag bsam tshal/__/rin chen bdun dang nye ba'i rin chen bdun/__/bkra shis rdzas rtags brgyad dang 'dod yon lnga/__/tshad ldan rgyu dang bzo bos 'du byas shing /__/ting 'dzin sngags dang phyag rgyas byin brlabs pa'i/__/sku gsung thugs dang phyi nang gsang ba'i rten/__/'jigs rung dur khrod rol pa'i pho brang sogs/__/srid dang zhi ba'i khams na gnas pa yi/__/rab 'byams mchod pa'i sprin phung rgya mtsho kun/__/dngos su bshams dang yid kyis rnam sprul te/__/sa dang bar snang nam mkha'i khyon gang bas/__/dpal ldan dmag zor=__'khor=__thugs dam=__phrin las=__snod bcud ye shes lha mo'i skur bsgoms shing /__/sgrar grags rdo rje'i sngags kyi rol mor 'khrol/__/rtsa rlung thig le'i 'phro 'du ma lus kun/__/'od gsal dbu ma'i grong du phyag byas pas/__/gzod nas spros bral bde stong phyag rgya che/__khyod kyi rang bzhin nyid du nges rtogs shing /__/mchod bya mchod byed bral bar mnyam bzhag pa'i/__/bla med mchog gi mchod pa dam pa 'dis/__/dpal ldan=__'khor tshogs=__thugs dam=__phrin las rnam bzhi'i dngos grub stsal du gsol/__bye brag tu chas dbul ba ni/__b+h+yoH__bstan srung gtso mo ma gcig re ba tIr/__/'khor 'das che btsan dregs pa thams cad kyis/__/dgos pa'i yo byad sna tshogs phul nas kyang /__/sangs rgyas bstan pa srung bar mnga' gsol bzhin/__/rnal 'byor bdag kyang rtse gcig gus pa'i blos/__/dngos su 'byor dang yid kyis rnam sprul te/__/dgos pa'i yo byad sna tshogs 'bul lags na/__/dgyes pa chen po'i thugs kyis bzhes nas kyang /__/bdag cag 'khor bcas deng nas byang chub bar/__/nyin mtshan dus drug srung zhing skyong ba dang /__/dgos pa'i yo byad gang dang ci byung yang /__/de kun lha mo khyod kyis stsol bar mdzod/__/bstan pa bshigs pa'i dgra dang bgegs kyi dpung /__/bar chad byed pa'i yid srub sder bcas kun/__/dus mtha'i zhugs kyi rtswa sbur bsreg pa bzhin/__/skad cig nyid la thal ba'i rdul du rlog__/chos dbyings zhi ba'i ngang las ma g.yos kyang /__/sprul pa'i rnam 'gyur cha lugs sna tshogs kyis/__/gang 'dul phrin las lhun gyis grub pa dang /__/bstan 'gro'i phan bde spel ba'i phrin las mdzod/__de nas bshags bya ba ni/__skabs 'dir bshags bzlas byed par spro na/__rang gi thugs ka'i sa bon las 'od zer 'phros pas phyogs bcu'i rgyal ba sras dang bcas pa rnams kyi thugs brgyud bskul/__de dag gi sku gsung thugs kyi gnas nas rdo rje gsum gyi lha tshogs dpag tu med pa spyan drangs/__de rnams kyi gnas gsum nas yi ge brgya pa dkar dmar mthing gsum bdud rtsi'i rgyun dang bcas pa bsam gyis mi khyab pa byung /__rang dang lha mo'i gnas gsum du thim pas/__rang gi dam tshig nyams chags dang /__lha mo'i sku gsungs thugs la grib phog pa thams cad byang zhing dag par bsams la/__yi ge brgya pa nyer gcig bzla/__de nas bshags pa dngos ni/__b+h+yoH__rdo rje 'chang dang paN chen dmar po sogs/__/rtsa ba brgyud pa'i bla ma mchog rnams dang /__/bstan srung chen mo dmag zor re ba tI/__/'khor bcas bdag la gsan cing dgongs su gsol/__/bdag cag mi shes bag med ma gus dang /__/nyon mongs drag po'i gzhan dbang la brten nas/__/rtsa ba yan lag dam tshig nyams chags kun/__/snying nas 'gyod pas bshags shing bsdam par bgyi/__/snod bcud ye shes lha mo'i rol pa la/__/gnyis 'dzin dbang gis gzhan du bzung ba dang /__/bskyed rim ma gsal cho ga lhag chad sogs/__/sku yi dam tshig nyams pa mthol lo bshags/__/rlung sngags bde chen nA da'i rang bzhin la/__/tha mal 'khrul pa'i mtshan mas bcings pa dang /__/bzlas brjod ma dag bsnyen sgrub g.yel la sogs/__/gsung gi dam tshig nyams pa=__chos sku ye nas spros dang bral ba la/__/rtag chad blo yis log par bltas pa dang /__/gnas lugs ma bsgom zab mo'i don la g.yel/__/thugs kyi=__dran pa tsam gyis yid bzhin 'dod dgu'i char/__/'bebs mdzad bstan srung gtso mo khyod nyid las/__/'jig rten dregs pa'i skyabs gzhan tshol la sogs/__/yon tan=__sku gsung thugs dang phyi nang gsang ba'i rten/__/mchod dang skong ba'i cho ga ma rdzogs bzhin/__/zhi rgyas dbang drag las la sbyar ba sogs/__/phrin las=__mdor na bcas dang rang bzhin las nyams pa'i/__/nongs pa gang mchis snying nas mthol bshags na/__/brtse ba chen po'i thugs kyis nyer dgongs te/__/sgrib med tshangs pa'i dngos grub stsal du gsol/__yi ge brgya pa brjod/__dgu pa bstod pa bya ba ni/__b+h+yoH__rgyal kun so sor rtog pa'i ye shes byin/__/gcig bsdus 'jam dpal gzhon nu'i shes rab yum/__/rdo rje dbyangs can khro mo'i skur bzhengs nas/__/gdug pa ma lus 'dul mdzad khyod la bstod/__/dran pas bdud sde'i dpung tshogs 'chings mdzad pa'i/__/he ru kaHdpal dus dgra'i dbang po'i lcam/__/bstan srung rgya mtsho'i gtso mor yongs shar ba'i/__/dpal ldan dmag zor rgyal mo khyod la bstod/__/gang sku rnam kun mchog ldan ye shes las/__/dus mtha'i char sprin 'khrugs pa'i lang tsho can/__/dran pa tsam gyis dgra dang bgegs kyi dpung /__/don snying lkog mar 'byin mdzad khyod la bstod/__/gsung gsang brjod bral nA da'i sgra dbyangs ni/__/drag sngags rdo rje'i me char 'bebs mkhas pas/__/yid srub ri bo'i rkang pa 'ching mdzad cing /__/thub bstan legs dris skyong mdzad khyod la bstod/__/gang thugs spros pa'i tshogs las rnam grol yang /__/bde chen snying rje'i gzi brgya 'bar ba'i dpyid/__/sna tshogs mos pa'i rjes su mngon snang bas/__/grub gnyis lhug par ster mkhas khyod la bstod/__/yon tan yid bzhin nor bu'i chu gter la/__/gang gis reg pa tsam nas phan dang bde'i/__/rmad byung 'dod dgu'i dpal gyis mngon mtho bas/__/lhar bcas kun dga'i dpyid gyur khyod la bstod/__/phrin las sras bcas rgyal ba thams cad kyis/__/srid zhi'i cod pan gcig tu dbang bskur bas/__/bstan pa bsrung dang 'gro la phan gdags pa'i/__/rnam 'phrul pha mtha' yas pa khyod la bstod/__/yid 'ong zla shel gzhon nu'i mtshan dpe las/__/phun tshogs bdud rtsi'i zegs ma spro ba yis/__/brgyad gnyis 'jigs pa'i tsha gdung kun bcil nas/__/dge mtshan snang ba dar mdzad khyod la bstod/__/dmar ser nyin mor byed pa lang tsho'i dpyid/__/skal bzang gang gi yid mkhar shar tsam nas/__/tshe bsod dpal 'byor lung rtogs shes rab sogs/__/don gnyis ut+pal rgyas mdzad khyod la bstod/__/thun mtshams sprin gyi 'dzum zhal g.yo ba'i 'od/__/phun tshogs pad+ma'i rdzing bur rnam 'phrul pas/__khams gsum skye dgu'i stobs 'byor b+h+ra ma ra/__/gcig char dbang du sdud mdzad khyod la bstod/__/char sprin 'khrigs pa'i snang brnyan 'bar ba las/__/drag shul rdo rje'i me bo che spros pas/__/dgra bgegs 'byung po'i bud shing ma lus kun/__/skad cig nyid la bsregs mdzad khyod la bstod/__khyod thugs ye shes chen po'i rnam rol las/__/bstan pa srung phyir 'jig rten dregs pa'i tshul/__/bdud dang ma mo gshin rje gnod sbyin sogs/__/rab 'jigs 'khor tshogs rgya mtshor snang la bstod/__/sngon gyi shul mtshon chu srin gdong can dang /__/slad kyi rjes 'brang 'phrog byed dred kyi gdong /__/dam nyams srog la rngams pa'i pho nya mo/__/bka' bzhin sgrub mdzad gnyis la phyag 'tshal bstod/__/mdor na nyin mor byed dang 'od zer bzhin/__/gtso dang 'khor gyi rnam pa cir snang yang /__/gang shar bde chen sgyu ma'i rnam rol tu/__/gnyis med gus pa'i tshul gyis bstod par bgyi/__ces pas bstod/__skabs 'dir mnga' gsol bya bar 'dod na phrin las mchog sbyin ltar bya'o/__/bcu pa phrin las bcol ba ni/__b+h+yoH__bstan srung chen mo ma gcig re ma tI/__/'khor bcas mchod bstod thugs dam skongs lags na/__/dgyes pa chen po'i spyan gyis legs gzigs nas/__/rnal 'byor bdag gi bcol pa'i phrin las mdzod/__/zung 'jug rdo rje 'chang dbang nas bzung ste/__/rigs kun khyab bdag dpal ldan bla ma'i bar/__/rim par byon pa'i rtsa brgyud bla ma yis/__/bka' bsgos dam bzhag ma g.yel dus 'dir dgongs/__/srid zhi'i phan bde ma lus 'byung ba'i gzhi/__/sangs rgyas bstan pa dar shing rgyas pa dang /__/der 'dzin lung rtogs dpal gyis mngon mtho rnams/__/zhabs pad srid mtha'i bar du brtan par mdzod/__/snod bcud 'jig rten phun tshogs gong du 'phel/__/nad gdon dmag 'khrug mu ge'i gnod pa zhi/__/bde skyid dge bcu'i dus ston dar babs pas/__/rdzogs ldan dang po'i dpal la 'gran par mdzod/__/rnal 'byor bdag cag 'khor dang bcas pa kun/__/'di nas byang chub bar du bskyang ba dang /__/yid la re ba'i don rnams thams cad kun/__/'bad med lag rtser sbyin pa'i phrin las mdzod/__/lha khyod thugs rje'i rol pa las byung ba'i/__/zhi bsil bdud rtsi'i rba rlabs 'bum g.yo bas/__/brgyad gnyis 'jigs pa'i tsha gdungs mtha' yas kun/__/lhag med myur du 'jil ba'i phrin las mdzod/__/yon tan dpag bsam rgyas pa'i yal 'dab las/__/tshe dpal 'byor pa'i 'dod dgu'i char 'bes pas/__/bsngags 'os springs yig phyogs mthar spro ba yis/__/dge legs snang bas srid mthar khyab par mdzod/__/rjes chags dbang gi mchil ba rnon po yis/__khams gsum dregs ldan bye ba'i tshogs rnams kyis/__/yid kyi brtan pa gcig car 'phrog nas kyang /__/'dar bcas thor tshugs g.yo bas btud par mdzod/__/zhi ba'i thabs kyis ma thul gdug pa can/__/bsad dang dbye dang bskrad rmongs mnan la sogs/__/drag shul dus mtha'i byin za 'bar ba'i ngos/__/ming gi lhag mar bgyid pa'i phrin las mdzod/__khyad par nges 'byung drag pos rgyud bskul te/__/snying nas thar pa'i lam mchog don gnyer bar/__/dngos dang brgyud nas 'tshe ba'i bar chad kun/__/zhi zhing srung ba'i phrin las mdzad du gsol/__/mtshan nyid kun ldan rdo rje slob dpon gyis/__/rjes bzung smin grol zab mo'i lam bzang la/__/thos bsam bsgom pa'i pha rol phyin nas kyang /__/don gnyis lhun gyis grub pa'i phrin las mdzod/__/shin tu zhi ba'i nags kyi sman ljongs su/__/rtse gcig bsam gtan bdud rtsir spyod pa la/__/gegs byed nyer 'tshe'i mun pa rgyangs bsrings nas/__/'ja' lus rdo rje'i go 'phang mngon gyur mdzod/__/gzhan yang nad gdon bgegs kyi dpung tshogs dang /__/byad phur rbod gtong rtags mtshan ngan pa sogs/__/mi mthun mi 'dod nye bar 'tshe ba'i rigs/__/de kun dgra dang bgegs kyi steng du bzlog__/gzhis su 'dug na ltos bcas legs tshogs dang /__/snyan grags dbang thang yar ngo'i zla bzhin spel/__/byes su 'gro na kha char dgra rkun srung /__/don du gnyer bya'i las rnams myur du sgrub/__/mdor na bdag dang mtha' yas sems can kun/__/gnas skabs mngon mtho'i dpal 'byor la brten nas/__/mthar thug rnam pa thams cad mkhyen pa'i grong /__/phan bde'i 'dod dgu smin pa'i phrin las mdzod/__zhes phrin las gsol zhing /__dmigs gsal bzlog pa'i phrin las bcol bar spro na'ang gzhan nas 'byung ba ltar skabs 'dir bya'o/__/bcu gcig pa gtor ma skyong ba ni/__mtshan mo yin na 'bul gtor la dpal 'bar dang /__nyin mo yin na spos kyi rengs bu btsugs/__phud chang sman raka bcas sgrub khang gi yang steng sogs sa gtsang sar khyer la/__gtor ma nang mchod ltar byin gyis brlab/__oM kA li de bI sa pa ri wA ra sarba big+h+nAn sha trUM ma rA ya i daM ba liM ta kha kha khA hi khA hi/__zhes lan gsum maM bdun gyis phul la/__rol mo dbyangs dang bcas pas/__b+h+yoH__chos dbyings dbang phyug ma gcig bdud kyi yum/__/drag mo nam gru tshim byed mnga' bdag mo/__/srog bdag ma mo dpal gyi rdo rje'i lcam/__/sde brgyad bdag mo dpal ldan gshin rje'i yum/__/khyod kyi bka' nyan bran g.yog 'khor dang bcas/__/ma mo 'bum sde nag mo 'bum sder bcas/__/bdud dang gshin rje srin po'i tshogs dang bcas/__/dur khrod bdag po zhing skyong 'khor dang bcas/__/snang srid lha srin sde brgyad 'khor dang bcas/__/bya khyi lce spyang la sogs 'khor dang bcas/__/dgra bo'i srog la dbang byed shan pa'i tshogs/__/'dir gshegs rgyan gyi gtor ma 'di bzhes shig__/zhes pa'i mtshams gtor ma byang shar gyi mtshams su gshegs la/__/dzam bu ti ba'i zhal zas 'di bzhes shig__/sman raka phud kyi mchod pa=__dza gad dpa' bo'i sman phud 'di bzhes=__gtsang ma phud kyi gser skyem 'di bzhes shig__/sngar bcol legs pa'i gtong rag gnyen po 'bul/__/da bcol legs pa'i gsol 'debs gnyan por bzhes/__/'khor rnams srung zhing rkyen rnams bzlog pa dang /__/bdud dang bar du gcod pa rnam mang po/__/thams cad thal ba'i rdul bzhin rlog pa dang /__/bstan pa rgyas pa'i las 'di khyod kyis sgrubs/__/zhes pa'i rjes su/__b+h+yoHrak+mo sogs lan gsum bzlas so/__/gsum pa rjes kyi cho ga la drug las/__dang po gtong rag gi mchod bstod ni/__/oM kA li de bI sa pa ri wA ra ar+g+haM sogs kyis mchod/__sku gsum lhun grub sogs kyis bstod/__gnyis pa nongs pa bshags pa ni/__yi ge brgya pa lan gsum gyis lhag chad kha bskang /__ma rnyed yongs su ma shes dang /__sogs kyi nongs pa bzod par gsol/__gsum pa brtan bzhugs ni/__rten yod pa rnams la/__'di ni gzugs dang lhan cig tu/__/'gro ba'i don du bzhugs nas kyang /__/nad med tshe dang dbang phyug dang /__/mchog rnams legs par stsal du gsol/__/oM su pra tiSh+Tha badz+ra ye swA hA/__zhes brjod cing me tog dor/__bzhi pa gshegs gsol ni/__oM khyed kyis sems can don kun mdzad/__/rjes su mthun pa'i dngos grub stsol/__/sangs rgyas yul du gshegs nas kyang /__/slar yang 'byon par mdzad du gsol/__badz+ra muH__rten las bstim pa'i ye shes pa rnams gshegs/__dam tshig pa rnams rang la thim/__'jig rten pa rnams kyang rang rang gi gnas su gshegs par bsam/__lnga pa dge ba bsngo ba ni/__dge ba 'di yis bdag sogs sems can kun/__/gnas skabs rnam bzhi'i phrin las lhun grub cing /__/mthar thug rnam kun mchog ldan ye shes klong /__/rdo rje btsun mo'i go 'phang myur thob shog__/drug pa shis pa brjod pa ni/__zung 'jug rigs kun khyab bdag rdo rje 'chang /__/grub pa'i dbang phyug paN chen dmar po sogs/__/rmad byung byin rlabs snang ba mchog stsol ba'i/__/rtsa brgyud bla ma rnams kyi bkra shis shog__/lhan skyes bde chen ngang las ma g.yos kyang /__/gang 'dul sgyu 'phrul drwa ba'i rnam rol ni/__kha sbyor yan lag bdun gyi dpal 'bar ba/__/yi dam lha tshogs rnams kyi=__bcu drug bde ba'i lang tsho dang 'grogs pa'i/__/mchog thun phrin las gsar pa'i dga' ston can/__/zhing skyes sngags skyes lhan cig skyes pa yi/__/gnas gsum mkha' 'gro'i tshogs kyi bkra shis shog__/sras bcas rgyal ba'i phrin las gcig bsdus pa/__/bstan srung kun gyi gtso mo re ba tI/__/rnam mang 'khor tshogs sprul par bcas pa yi/__/chos srung dam can rgya mtsho'i bkra shis shog__/gnas skabs bsam don ma lus yid bzhin 'grub/__/mthar thug sku bzhi'i go 'phang mngon gyur nas/__/'jig rten 'jig rten 'das pa'i dge legs kyis/__/bkra shis snang bas srid mthar khyab gyur cig__/ces sogs shis brjod ji ltar rigs pas mtha' brgyan par bya'o/__/smras pa/__/tshig snyan puN+Da rI kA'i 'dzum rlabs las/__/don bzang sbrang rtsi'i bsung zhim 'di thul bas/__/bskal bzang ra yig gnyis pa'i tshogs rnams kun/__/phan bde'i ngal 'tsho mchog tu rgyas gyur cig__/ces pa'ang don gnyer can gyi nan tan chen pos bskul ba'i bzhed pa bskong phyir dge 'dun rgya mtsho'i gzhung gi dgongs don bzhin shAkya'i btsun pa 'jam dbyangs mkhyen brtse'i dbang pos tshigs bcad du bsdeb pa dge legs su gyur cig/___//__!_
Debug data: